REGULAMENTUL (CE) NR. 257/2007 AL COMISIEI
din 9 martie 2007
de derogare de la Regulamentul (CE) nr. 800/1999 în ceea ce privește dovada îndeplinirii formalităților vamale de import pentru lapte și produse lactate în țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolul 31 alineatul (10),
întrucât:
(1)
Articolul 31 alineatul (10) a treia liniuță din Regulamentul (CE) nr. 1255/1999 prevede că restituirile diferențiate se plătesc în schimbul prezentării dovezii că produsele au ajuns la destinația indicată în licență sau la altă destinație pentru care s-a stabilit restituirea. Se pot face excepții de la această regulă în conformitate cu procedura stabilită la articolul 42 din același regulament, în cazul în care sunt stabilite condiții care să ofere garanții echivalente.
(2)
Regulamentul (CE) nr. 351/2004 al Comisiei din 26 februarie 2004 de stabilire a restituirilor la export pentru lapte și produse lactate (2) a introdus restituiri diferențiate în funcție de destinația produselor lactate începând cu 27 februarie 2004.
(3)
Articolul 16 din Regulamentul (CE) nr. 800/1999 al Comisiei din 15 aprilie 1999 de stabilire a normelor comune de aplicare a sistemului de restituire la export pentru produsele agricole (3) indică documentele care pot servi drept dovadă a îndeplinirii formalităților vamale pentru importuri în țări terțe, în cazurile în care cuantumul restituirii este diferențiat în funcție de destinație. În conformitate cu acest articol, în unele cazuri specifice care urmează a fi stabilite, Comisia poate decide ca dovada importului, precizată la articolul respectiv, să se facă sub forma unui anumit document sau în oricare alt mod.
(4)
Subordonarea plăților de restituire dispozițiilor articolului 16 din Regulamentul (CE) nr. 800/1999, necesitând modificări majore a procedurilor administrative pentru autoritățile naționale și exportatori, are consecințe administrative și reprezintă o povară financiară semnificativă. Obținerea dovezii menționate la articolul 16 din regulament poate cauza dificultăți administrative considerabile în unele țări. În plus, condițiile speciale aplicabile exportului de produse lactate pot face obținerea acestor dovezi și mai dificilă și oneroasă.
(5)
Pentru a simplifica constrângerile administrative și financiare impuse exportatorilor și pentru a permite autorităților și exportatorilor să stabilească noi dispoziții referitoare la produsele respective, să se introducă proceduri care să garanteze îndeplinirea fără nicio dificultate a tuturor formalităților necesare, Regulamentul (CE) nr. 423/2006 al Comisiei din 13 martie 2006 de derogare de la Regulamentul (CE) nr. 800/1999 în ceea ce privește dovada îndeplinirii formalităților vamale (4) de import pentru lapte și produse lactate în țări terțe, în conformitate cu articolul 16 din Regulamentul (CE) nr. 800/1999, prevede o perioadă de tranziție în timpul căreia dovada îndeplinirii formalităților vamale de import este mai ușoară. Această perioadă a expirat la 31 decembrie 2006.
(6)
Totuși, în multe din țările de destinație încă nu există proceduri corespunzătoare și mijloace adecvate pentru furnizarea actelor necesare. Pentru ca operatorii să nu fie privați de restituirile la export din aceste motive, este necesar să se prevadă și în continuare un regim de tranziție.
(7)
Este necesar să se reamintească dispozițiile articolului 20 din Regulamentul (CE) nr. 800/1999, care permit autorităților statelor membre, în cazul în care există vreo îndoială referitoare la destinația produselor de export, să solicite dovezi suplimentare pentru toate restituirile care să demonstreze că produsul a ajuns efectiv pe piața țării terțe importatoare.
(8)
Măsurile prevăzute în prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
(1) La exportul produselor prevăzute la codurile NC 0401-0405, realizate în conformitate cu articolul 31 din Regulamentul (CE) nr. 1255/1999 pentru care exportatorul nu poate furniza dovada menționată la articolul 16 alineatul (1) din Regulamentul (CE) nr. 800/1999, produsul se consideră ca fiind importat într-o țară terță la prezentarea unei copii a documentului de transport și a unuia din documentele enumerate la articolul 16 alineatul (2) din Regulamentul (CE) nr. 800/1999.
(2) În scopul aplicării articolului 20 din Regulamentul (CE) nr. 800/1999, statele membre iau în considerare dispozițiile stabilite la alineatul (1) de mai sus.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică declarațiilor de export acceptate de la 1 ianuarie și până la 31 decembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 martie 2007.